## El Festival Internacional de Música Antiga i Barroca de Peníscola conclou la seua 30 edició amb 2.400 espectadors

*** El festival ha incrementat el seu públic un 25 % respecte a l’anterior edició, amb les entrades exhaurides en tres dels nou concerts
* Del 24 de juliol al 3 d’agost, grans noms nacionals i internacionals han compost la programació del 30 aniversari**

El Festival Internacional de Música Antiga i Barroca de Peníscola ha tancat l’edició del seu 30 aniversari amb un gran èxit en els concerts i activitats programats, que han arribat a més de 2.400 espectadors, un increment del 25 % del públic respecte a l’anterior edició del festival.

El festival, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura, la Diputació de Castelló i l’Ajuntament de Peníscola, ha programat, del 24 de juliol al 3 d’agost, nou concerts en el castell del Papa Luna, a més d’activitats paral·leles i el tradicional espectacle piromusical en la platja Nord.

“És un orgull constatar la bona acollida que un any més ha tingut la programació i més, si és possible, tenint en compte que hem celebrat tres dècades de festival. La música barroca demostra any darrere any que és un imprescindible de l’estiu a Peníscola i, a més, este certamen és un exemple de col·laboració entre institucions, per la qual cosa no podem estar més satisfets”, ha explicat la directora adjunta de Música i Cultura Popular de l’Institut Valencià de Cultura, Beatriz Traver.

La primera de les propostes del festival, el concert de Collegium Instrumentale juntament amb el Cor del XXX Festival de Música Antiga i Barroca, va exhaurir les entrades disponibles, igual que els concerts de Capella de Ministrers i d’Ensemble Contratemps, que tancava el festival.

A més, cal destacar que el festival ha continuat en esta edició amb la seua aposta per incloure una programació destinada al públic familiar. Així, els dies 29 i 30 en la Casa de l’Aigua va tindre lloc el concert-taller ‘La abuela Vihuela’, a càrrec de Belisana Ruiz i Èlia Casanova, per a públic familiar a partir de 4 anys i aforament reduït, que va sumar 129 espectadors en total en les dos sessions.

El festival incloïa també dos exposicions com a activitats paral·leles. La mostra ‘Els àngels músics’ i l’exposició ‘La imatge del festival. 30 anys de cartells’ han sigut visitades per un total de 700 persones en els dies d’exhibició.

Finalment, la 30 edició del festival concloc amb el tradicional espectacle piromusical, amb el títol ‘XXX Aniversari Barroc’ i a càrrec, una vegada més, de Pirotécnia Tomás de Benicarló. La platja Nord de Peníscola va acollir este espectacle en la nit del diumenge 3 d’agost amb milers d’espectadors en les platges de la localitat.

Fecha: 05/08/2025